Document ID: /roh_data/filtered/fineweb-2-filterrobots_roh.jsonl.gz/34235

Ina gronda part da lur clientella deriva da l'Engiadina, declera Helene von Gugelberg dal bain da viticultura chastè Salenegg. E cunquai che la stagiun da skis è ida a fin a moda abrupta, cumprian ils possessurs d'ustarias ed hotels strusch pli vin.
Vegnir innovativ e producir med da dischinfectar
Per tuttina anc far in zic fatschenta durant la crisa, producescha il manaschi da Helene von Gugelberg uss in med da dischinfectar. Actualmain fetschian els radund 90 liters dischinfectant mintga di. Vegnida sin l'idea d'empruvar ora insatge nov è la viticultura entras ina emissiun al radio. Uschia produceschian els il med tenor il recept da l'Organisaziun mundiala da sanadad (WHO).
Entras la fatschenta cun il med da dischinfectar ils mauns spera la patruna dal bain da viticultura da pudair pajar quints currents. Nagin problem dettia da pajar las pajas. Là sajan els segirads.